André Friedrichs – Kragtige planne vir 'n helder toekoms - Solidariteit WêreldSolidariteit Wêreld
André Friedrichs – Kragtige planne vir 'n helder toekoms
Skep vir jouself ʼn toekoms – André Friedrichs het dié woorde al op skool gehoor, maar sou eers later in sy lewe die waarde van die raad besef. Met ʼn kop wat reg aangeskroef is en die regte ideale het die 22-jarige André Friedrichs vir homself ʼn toekoms geskep wat skitter en boonop het hy nog vele planne vir die toekoms.
André woon in Alberton in Johannesburg, en dit is ook die dorp waar hy grootgeword het. As dit by die vernuf kom om probleme uit te sorteer, het André heel voor in die ry gestaan en hy het al op ʼn jong ouderdom belangstelling in elektrisiteit getoon. Daarom was dit ook nie vir hom moeilik om tydens sy skoolloopbaan ʼn besluit oor sy toekoms te neem nie. Wat hy egter nie geweet het nie, was die besluit wat hy sou moes neem oor die spesifieke roete wat hy moes volg om sy einddoel te bereik.
André het geweet dat hy ʼn elektrisiën wil word en die besluit was nog makliker om te neem toe hy by ʼn vriend gehoor het van Sol-Tech. Sol-Tech is ʼn beroepsopleidingskollege in Pretoria wat spesialiseer in formele opleiding in ambagte soos elektrisiëns, meulmakers, dieselwerktuigkundiges, passer-en-draaiers en vele meer. André het onmiddellik begin navorsing doen oor Sol-Tech en hy was oortuig dat hy sy studieloopbaan by hierdie instansie wil voltooi.
Aan dié jong man is daar geen keer nie en hy weet ook nie hoe om stil te sit nie. Dit moet een van die redes vir sy sukses wees, maar nog ʼn rede is ongetwyfeld dat hy reeds op 16-jarige ouderdom tydens sy skoolvakansies begin werk het by PFC Engineering in Johannesburg. Vir die meeste kinders van daardie ouderdom klink die vee van vloere en regpak van pakhuise nie baie aanloklik nie, maar vir André was dit nie ʼn struikelblok nie. Hy het dit gesien as ʼn geleentheid en as deel van sy roete na sukses. André glo ook dat daar geen kortpad na sukses is nie en dat dit kom deur harde werk en deursettingsvermoë.
In Januarie 2015 het André by Sol-Tech begin studeer en sy mikpunt was om ʼn kwalifikasie as elektrisiën te verwerf. Vir hom was die hoogtepunte nie die normale dinge van studentelewe nie, maar eerder die uitdagings wat hy te bowe moes kom, omdat dit hom help groei het as mens, en hy moes homself leer om struikelblokke te oorkom. Hy het ook groot waardering vir sy vriende gekry omdat hulle mekaar kon aanmoedig om hulle beste te lewer, en hy hou daarvan om te sien as ander mense ook sukses behaal.
Hy het gou besef dat hy die regte besluit geneem het om by Sol-Tech in te skryf. Volgens hom was sy studies nie net lekker nie, maar hy het ook goed presteer omdat die teoretiese deel van sy studies in so ʼn mate aan hom oorgedra is dat hy dit maklik in die praktyk kon toepas, en hy beskou dit ook as die sterk punt in sy werk.
In 2017 kwalifiseer hy as elektrisiën en word hy ʼn vakleerling by die einste maatskappy waar hy tydens skoolvakansies gewerk het. Sy finale studiejaar was egter allesbehalwe maklik. Sy pa het skielik baie siek geword en dit het baie emosionele druk op André geplaas. Terwyl hy sy dae by Sol-Tech deurgebring en aan sy toekoms gewerk het, was daar dae toe hy regtig onseker was of hy in die aand weer sy pa sou sien. Ten spyte van sy omstandighede en ook omdat hy sy ouers wou trots maak, het hy nie opgegee nie en volhard in sy studies. Hy moes aan homself bewys dat hy sterker is as sy omstandighede, en dit het hy dan ook gedoen.
Sy bereidwilligheid om enige taak aan te pak en om homself verder te bemagtig met kennis, laat hom so uitstaan dat hy vandag ʼn bestuursposisie beklee in die Power Factor Correction-afdeling van PFC Engineering.
Soos met die meeste fases in ʼn mens se lewe is die oorgangsfase van student na voltydse werknemer nie altyd maklik nie en volgens hom was ʼn groot uitdaging om die mense in sy afdeling te oortuig dat hy seker is van sy besluite. Hy skryf dit toe aan sy jeugdige ouderdom, maar sê hy het mettertyd mense se vertroue gewen omdat hy verantwoordelikheid vir sy werk aanvaar het.
Hy moedig graag ander jongmense aan om in hulself te glo en hy sê ook dat jy jou drome moet nastreef. Hy voel as jong man dat dit die moeite werd is om lang ure te werk en uit jou pad te gaan vir jou toekoms, en dat jy alleen verantwoordelik is vir jou toekoms. André noem ook ʼn belangrike les om te leer is dat jy na kritiek moet luister en dat jy daaruit moet leer en altyd die goeie behou.
Sy langtermyndoelwit is om sy eie maatskappy te stig waar hy geleenthede vir ander jongmense kan skep om hulle met kennis te bemagtig en op dié manier vir hulle ʼn toekoms te skep. Hy beklemtoon die belangrikheid van ʼn kwalifikasie en bedank Sol-Tech omdat hulle trots is op wat hulle vermag in ander mense se lewens en dat hulle ook in sy lewe ʼn rol gespeel het en dat hy belangrike lewensvaardighede by hulle kon leer. Die vraag na goeie ambagsmanne en ook ambagsvroue neem steeds toe en hy sal graag wil sien dat nog meer jongmense die bedryf betree.
André wys vir ons dat harde werk steeds beloon word en dat ʼn doelgerigte lewe jou op die roete plaas om groot dinge te vermag. Moet nooit in jouself twyfel nie, hou jou kop hoog en pak jou drome aan, want as jy dit nie doen nie, gaan iemand anders dit in jou plek doen.